CELEX: 62021TN0289
Language: sk
Date: 2021-05-25 00:00:00
Title: Vec T-289/21: Žaloba podaná 25. mája 2021 – Bastion Holding a iní/Komisia

12.7.2021   
            
            
               SK
            
            
               Úradný vestník Európskej únie
            
            
               C 278/66
            
         
      Žaloba podaná 25. mája 2021 – Bastion Holding a iní/Komisia
      (Vec T-289/21)
      (2021/C 278/90)
      Jazyk konania: angličtina
      
         Účastníci konania
      
      
         Žalobcovia: Bastion Holding BV (Amsterdam, Holandsko) a 35 ďalších žalobcov (v zastúpení: B. Braeken a X.Y.G. Versteeg, lawyers)
      
         Žalovaná: Európska komisia
      
         Návrhy
      
      Žalobcovia navrhujú, aby Všeobecný súd:
      
                  —
               
               
                  v prvom rade zrušil rozhodnutie Komisie C(2021) 1872 final z 15. marca 2021 týkajúce sa tretej zmeny schémy priamej pomoci na podporu fixných nákladov podnikov postihnutých pandémiou COVID-19 (SA.62241 (2021/N)) – Holandsko, v rozsahu, v akom sa týka maximálnej sumy vo výške 600 000 eur pre veľké podniky,
               
            
                  —
               
               
                  subsidiárne zrušil rozhodnutie v celom rozsahu,
               
            
                  —
               
               
                  okrem toho uložil Komisii povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby uvádzajú žalobcovia dva žalobné dôvody.
      
                  1.
               
               
                  Prvý žalobný dôvod je založený na tom, že Komisia nezačala konanie vo veci formálneho zisťovania, keďže nesprávne rozhodla, že opatrenie štátnej pomoci nevyvoláva nijakú pochybnosť o jeho zlučiteľnosti s vnútorným trhom.
                  
                              —
                           
                           
                              V súvislosti s týmto žalobným dôvodom žalobcovia po prvé tvrdia, že opatrenie štátnej pomoc nie je vhodné na sledovanie svojho cieľa, ktorým je zmierniť vážne poruchy holandskej ekonomiky kompenzáciou fixných nákladov podnikov, u ktorých došlo k zníženiu obratu o 3 % z dôvodu pandémie COVID-19 a vládnych opatrení zavedených v tejto súvislosti. Maximálna výška pomoci je podľa žalobcov nevhodná na dosiahnutie cieľa sledovaného opatrením štátnej pomoci. Toto opatrenie priznáva veľkým podnikom sumu vo výške maximálne 600 000 eur. Takáto suma je nedostatočná na zmiernenie vážnych porúch holandskej ekonomiky, ale len zaručuje, že tieto podniky ostanú ekonomicky životaschopné. Konkrétne, pokiaľ ide o veľké podniky, ako sú žalobcovia, suma vo výške 600 000 eur v skutočnosti nie je dostatočná a nezodpovedá zníženiu obratu z dôvodu pandémie COVID-19.
                           
                        
                              —
                           
                           
                              Po druhé žalobcovia tvrdia, že toto opatrenie štátnej pomoci je neprimerané. Aktuálny režim ide nad rámec toho, čo je potrebné na predchádzanie nedostatku likvidity, ktorému čelia malé a stredné podniky, a na podporu fixných nákladov. Neprimeraná suma poskytnutá malým a stredným podnikom v skutočnosti týmto podnikom umožňuje byť konkurencieschopnejšími, keďže nie sú obmedzené fixnými nákladmi. Okrem toho sa od malých a stredných podnikov, ktoré získavajú pomoc, nevyžaduje, aby použili (1) svoje vlastné kapitálové zdroje, aby ostali konkurencieschopné. Žalobcovia získali sumu v maximálnej výške 600 000 eur, aby pokračovali v prevádzke svojich 33 hotelov. Na druhej strane sú malé a stredné podniky oprávnené získať takmer takú istú sumu pomoci, aby čelili nedostatku likvidity len pokiaľ ide o malý alebo stredný hotel.
                           
                        
            
                  2.
               
               
                  Druhý žalobný dôvod je založený na nedostatku konania, keďže napadnuté rozhodnutie je nedostatočne odôvodnené.
                  
                              —
                           
                           
                              Druhý žalobný dôvod smerujúci k zrušeniu súvisí s procesnými nedostatkami, ktorými je postihnuté napadnuté rozhodnutie. Podľa žalobcov je rozhodnutie nedostatočne odôvodnené, keďže sa nezaoberá (odôvodnenie) neprimeraným rozdielom medzi maximálnou výškou pomoci pre malé a stredné podniky a maximálnou výškou pomoci pre veľké podniky bez ohľadu na ich formu alebo podobu. Okrem toho sa nezaoberá vhodnosťou samotných opatrení, ani tým, že malé a stredné podniky už boli oprávnené na získanie pomoci v zmysle predchádzajúcich opatrení štátnej pomoci. Komisia tak svojím rozhodnutím žalobcom neumožnila poznať dôvody, pre ktoré sa rozhodlo, že opatrenie štátnej pomoci sa bude považovať za zlučiteľné s vnútorným trhom. Uvedené je porušením článku 296 ZFEÚ.
                           
                        
            
         (1)  Autorská poznámka, ktorá v slovenskej verzii bezpredmetná.